Jeremaia
Chapter 48
Na ka sa baleti Moape, sa vosa kina vakaoqo o Jiova ni lewe vuqa, na Kalou ni Isireli; "Ena ca o Nipo! ni sa vakacacani: Sa vakamaduataki ka tauri o Kiriaceimi: Na bai cecere kaukauwa sa vakamaduataki ka domobula—
2 Ena sega tale ni vakacaucautaki o Moape. Mai Esiponi era sa bukia na vere ca me baleti koya: 'Mai, meda muduki koya me kua ni dua na matanitu. O ni na muduki tani talega, oi kemuni na Tamata Ca! Ena vakasavi kemuni nai seleiwau;
3 Na domo ni tagi sa rogo mai Oroneimi: 'Na veikoveraki kei na veivakarusai levu!'
4 "Sa rusa o Moape; o ira na nona lalai era sa vakavuna me rogoci na domo ni tagi;
5 E nai cabecabe ki Luici era sa cabeta cake ni ra tagi tikoga; Ia e nai sirosiro ki Oroneimi era sa rogoca na meca e dua na tagi ni veivakarusai.
6 "Dou dro, maroroya nomudou bula! mo dou vaka na vuni junipa mai na veikau.
7 Me vaka ni o sa vakararavi kina nomu cakacaka kei na nomui yau, o na tauri talega. Ena lako yani o Kimosi kina vakabobulataki, kei ira vata na nona bete kei na turaga.
8 Ia na dauveikoveraki ena curu vakaukauwa yani kina veikoro kecega; E sega ni dua me dro bula. Na buca ena vakacacani, kei na veivanua tautauvata ena vakarusai. Me vaka sa tukuna oti na Kalou.
9 "Solia vei Moape na tabana, me vuka ka dro vakayawa; ni na lala na kena veikoro, ka na sega me vakatawana.
10 Ena cudruvi o koya sa cakava vakaveidabui na cakacaka i Jiova, ia ena cudruvi o koya sa tarova na nonai seleiwau mai na vakadave dra.
11 "Sa dautiko vakacegu o Moape mai na gauna ni nona cauravou; Sa dei tikoga o koya ena nona sosoko, ka sega ni veisovayaki mai na dua na saqa ki na dua tale, ia sa bera vakadua ni bau kau vakabobula. O koya oqo e se tu ga kina vua na kenai kanakana, kei na kenai boi e se bera ni veisau.
12 "O koya oqo raica,sa roro mai na siga" sa tukuna o Jiova, "Au na talai ira yani na dau-caka waini ki vua mera vukici koya, ka vakalala na nona veisaqa, ka vorolaki ira na tavaya.
13 O Moape ena maduataki Kimosi, me vaka sa maduataki Peceli na mataqali i Isireli, o koya sa nodra vuni yalodei.
14 "Dou sa tukuna vakacava, 'Keimami sa kaukauwa ka tamata qaqa e nai valu'?
15 Sa vakacacani o Moape ka sa lako tani cake mai na nona veikoro; o ira na nona cauravou digitaki era sa lako sobu mera vakamatei," sa tukuna na Tui, o Jiova ni lewe vuqa na yacana.
16 "Na ka rerevaki me baleti Moape sa voleka mai, kei na nona vakacacani sa lako mai vakatotolo.
17 Dou yasovaki koya, oi kemudou kece sa tiko vakavolivoliti koya; kei kemudou kece sa kila na yacana, dou tukuna, 'E ramusu vakacava nai titoko kaukauwa, nai titoko rairai totoka!'
18 "Isa na luvequ yalewa sa tiko mai Tiponi, mo siro sobu mai na nomu lagilagi, ka dabe sobu ena karamaca; Ni sa lako mai vei iko na dau veikoveraki i Moape, sa vakarusa o koya na nomui vakadei kaukauwa.
19 Isa o iko ka sa tiko mai Aroeri, mo tu ena sala ka vakararai; Tarogi koya na tagane sa dro kei koya na yalewa sa dro; ka vaka, 'Na cava sa yaco?'
20 O Moape sa vakamaduataki, ni sa talaraki sobu o koya. Qoqolou ka tagi! Tukuna e Erinoni, ni sa vakacacani o Moape.
21 "Kei na veicudruvi sa yaco e na veivanua bucabuca: mai Oloni kei Jasa kei Mefeaci:
22 E Taiponi kei Nipo kei Peci-tipilaceimi,
23 E Kiriaceimi kei Peci-kamuli kei Peci-mioni,
24 E Kirioci kei Posira, ena veikoro kecega ni vanua o Moape, se vakayawa se voleka.
25 Nai leu i Moape sa musuki tani, ka sa ramusu na ligana,' sa tukuna o Jiova.
26 "Dou vakamatenitaki koya, baleta ni sa vakalevulevui koya vei Jiova. Ena qiqica tiko o Moape na nona lua, ka na dredrevaki talega vakaca o koya.
27 Sa sega li ni o a daudredrevaki Isireli? Se sa kune beka o koya kei ira na daubutako? Ena veigauna kece o cavuti koya kina, o daukureitaka na ulumu ena veivakalialiai.
28 Oi kemudou kece sa tiko mai Moape, dou biuta na veikoro ka la'ki tiko ena qara-vatu, ka mo dou vaka na ruve sa tara na nona sova ena bati ni gusu ni qara.
29 "Eda sa rogoca na viavialevu i Moape (Sa ka vakaitamera na nona viavialevu), ena nona rewaicake kei na viaviaturaga kei na dokadoka, kei na qaciqacia ni yalona."
30 "Au sa kila na nona cudru levu," sa tukuna o Jiova, "Ia sa sega ga ni dodonu; Na nona lasu sa sega ni cakava rawa e dua na ka me dodonu.
31 O koya Au na qoqolou kina ena vuku i Moape, ka'u na tagicaki ira kece kina mai Moape; Au na yasovaki ira na tagane mai Kiri-eresi.
32 Isa na vaini ni Sipima! Au na tagicaki iko ena tagi Jaseri. Na tabamu sa salava na wasawasa, ka yacova na wasawasa vaka-Jaseri. Na dauvakacaca sa sikiraka na nomu vuata matua kei na vua ni nomu vaini.
33 Na reki kei na marau sa kau tani mai na were sa vakalewe kei na vanua o Moape; Au sa cakava me sega ni rawa na waini mai nai qaqi ni waini; era na sega ni buturaka ena kaikaila ni reki – sega na kaikaila ni reki!
34 "Mai na tagi i Esiponi ka yaco ki Elale kei Jeasa era sa tabalaka na domodra, mai Soa ki Oroneimi, me vaka na luve ni bulumakau yalewa sa yabaki tolu, ena biu wale tale tu ga na wai mai Nimirimi.
35 "Ia" sa tukuna o Jiova, "Au na muduka tani talega mai Moape na tamata sa dauvakacaboi soro e na veiyasana cecere, ka vakama nai madrali boi vinaka vei ira na nona kalou.
36 O koya oqo ena tagicaki Moape kina na Yaloqu me vaka na bitu-ni-vakatagi, me vaka na bitu-ni-vakatagi na Yaloqu ena tagi tiko ena vukudra na tagane mai Kiri-eresi. Ia nai yau era a rawata sa vakarusai.
37 "Ia ena tasi kece na uludra, ka toro kece na kumidra; ena tavalaki tu na ligadra, ka ra na daramaka nai sulu taga-
38 Na tagi yaSolevu e na dela ni veivale e Moape, e na saqata talega ni koro; Ni'u sa vorolaki Moape me vaka na bilo sa sega vinakati," sa tukuna o Jiova.
39 "Era na qoqolou: 'E vorolaki sobu vakacava! E vuki vakanadaku vakacava o Moape ena nona madua!' Ia ena yaco o Moape me ka e dredrevaki ka taqayataki vei ira kece era tiko vakavolivoliti koya."
40 Ni sa tukuna vakaoqo o Jiova:"Raica, e dua ena vuka me vaka na ikeli, ka tevuka na tabana ka ubi Moape.
41 O Kirioci sa tauri, ka ra sa kidroataka na bai ni valu kaukauwa; na yalodra na tamata qaqa ni Moape ena siga o ya era na vaka na yalo ni yalewa sa taratara.
42 Ka sa na vakarusai na vanua o Moape, baleta ni a vakalevulevui koya vei Jiova.
43 Na rere kei nai keli kei na tudai ena yacovi Iko, oi kemuni na lewe i Moape," sa tukuna o Jiova.
44 "O koya sa drotaka na rere ena lutu ki nai keli, ia o koya ena cabe mai nai keli ena coriti e na dai. ni'u na vakayacora vei Moape na yabaki ni nodra cudruvi," sa tukuna na Kalou.
45 "O ira era dro era sa tu e ruku ni yaloyalo i Esiponi ni ra sa malumalumu. Ia e dua na bukawaqa ena lako mai Esiponi, na yameyame ni bukawaqa mai na loma ni koro Sioni, ka na kania na vacu i Moape, na buradeladra na gone dauue.
46 Ena ca vei iko, Isa Moape! Era sa rusa na tamata mai Kimosi; Ni ra sa kau vakabobula na luvemu tagane, kei ira na luvemu yalewa era sa bobula.
47 "Ia Au na na qai kauti ira lesu tale na Moape era sa kau vakabobula ena gauna maimuri," sa tukuna o Jiova. Sa vaka o ya na lewa me baleti Moape.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn